***Privitak 3.* OBRAZLOŽENJE PRIJEDLOGA POSEBNOG DIJELA FINANCIJSKOG PLANA**

2918 EKONOMSKI INSTITUT, ZAGREB

18.12.2024.

**Sažetak djelokruga rada proračunskog korisnika**

Ekonomski institut, Zagreb (EIZ) osnovan je Pravilnikom o osnivanju Ekonomskog instituta Savske banovine 23. ožujka 1939. godine. Temeljem odredbi Zakona o ustanovama (NN 76/93, 29/97, 47/99, 35/08, 127/19, 151/22) i Zakona o visokom obrazovanju i znanstvenoj djelatnosti (NN 119/22), Ekonomski institut, Zagreb (dalje u tekstu: EIZ) ima status javne znanstvene ustanove čiji je osnivač Republika Hrvatska. EIZ je upisan u sudski registar Trgovačkog suda u Zagrebu kao ustanova te u Upisnik znanstvenoistraživačkih organizacija pri Ministarstvu znanosti, obrazovanja i mladih Republike Hrvatske (dalje u tekstu: MZOM). Temeljne djelatnosti EIZ-a su znanstvena i stručna djelatnost u polju ekonomije. Znanstvena djelatnost obuhvaća znanstvena i razvojna istraživanja, objavu rezultata tih istraživanja, primjenu rezultata istraživanja za izradu znanstvenih i stručnih podloga za potrebe za potrebe Republike Hrvatske i hrvatskog gospodarstva, sustavno unaprjeđivanje znanstvene djelatnosti. Pored navedenih, EIZ obavlja i ostale znanstvene i stručne djelatnosti poput provedbe edukacija, organizacije i izvođenja znanstvenih i stručnih skupova (konferencije, okrugli stolovi, radionice i slično), pružanja savjetodavnih usluga, izdavanja znanstvenih i stručnih publikacija (knjige, serijske publikacije, komentari, studije i slično). Provedbom i sustavnim unapređivanjem znanstvene djelatnosti EIZ posredno utječe na integraciju znanstvenog sustava Republike Hrvatske u Europski istraživački prostor. Na dan 13. studenoga 2024. u EIZ-u zaposleno je 47 radnika, od čega 21 djelatnik stručnih službi i 26 istraživača.

*Zakonske i druge pravne osnove*

* *Zakon o visokom obrazovanju i znanstvenoj djelatnosti, Narodne novine br. 119/2022;*
* *Zakon o osiguravanju kvalitete u visokom obrazovanju i znanosti, Narodne novine br.* *151/2022.*
* *Zakon o ustanovama, Narodne novine br. 76/1993. - 151/2022;*
* *Uredba o nazivima radnih mjesta i koeficijentima složenosti poslova u javnim službama, Narodne novine br. 22/2024);*
* *Temeljni kolektivni ugovor za službenike i namještenike u javnim službama, Narodne novine br. 29/24,*
* *Statut Ekonomskog instituta, Zagreb, rujan 2023.,*
* *Zakon o proračunu, Narodne novine br. 144/21;*
* *Pravilnik o proračunskom računovodstvu i računskom planu (Nar. novine,158/23)*
* *Pravilnik o proračunskim klasifikacijama (Nar. nov., br. 4/24)*
* *Pravilnik o polugodišnjem i godišnjem izvještaju o izvršenju proračuna i financijskog plana (Nar. nov., br. 85/23)*
* *Pravilnik o planiranju u sustavu proračuna (Nar. nov. br. 1/24) –primjena za planove 2025. -2027.*

**Šifra i naziv aktivnosti/ projekta: Sve aktivnosti**

Sve aktivnosti Ekonomskog instituta, Zagreb usmjerene su na provođenje istraživačkog programa i ostvarenje ciljeva vezanih uz unaprjeđenje kvalitete znanstvenog rada i istraživanja u Institutu.

U Tabeli 1 nalazi se sažeti prikaz planiranih rashoda i izdataka koji su razrađeni po ekonomskoj klasifikaciji u Prijedlogu financijskog plana za razdoblje 2025.-2027. godine, Privitak 1b – Posebni dio financijskog plana 2025.-2027. godine.

A screenshot of a document

Description automatically generated

Prihodi i rashodi na aktivnostima *A622150 Programsko financiranje javnih instituta (izvor 11*  *Opći prihodi i primici)* i *A622152 Programsko financiranje javnih instituta - iz strukturnih i investicijskih fondova* (izvor *581 Mehanizam za oporavak i otpornost*) planirani su sukladno uputama nadležnog ministarstva, planskim limitima dostavljenim nakon usvajanja Državnog proračuna, te odredbama Programskog ugovora. Odnose se na programsko financiranje javnih instituta kroz Programski ugovor za razdoblje 2024.–2027. godine koji je potpisan s Ministarstvom znanosti i obrazovanja u prosincu 2023. godine. Programski ugovor se sastoji od osnovne, razvojne i izvedbene komponente. Osnovna komponenta se financira iz izvora *11 Opći prihodi i primici* iz koje se podmiruju rashodi za plaće i materijalna prava zaposlenika, redovni rashodi poslovanja i ostali rashodi znanstvene djelatnosti Ekonomskog instituta, Zagreb. Planirani su sukladno limitima dostavljenim od nadležnog ministarstva i sukladno odredbama Programskog ugovora. Programskim ugovorom je definirano i dodatno financiranje manjeg dijela razvojne i izvedbene komponente (1,12% ukupne vrijednosti Programskog ugovora), a odnosi se na refundacije rashoda vezanih uz konferencije i skupove, manje infrastrukturne rashode i slično. Rashodi razvojne i izvedbene komponente se podmiruju iz izvora *581 Mehanizam za oporavak i otpornost.* Izvedbena komponenta se odnosi na rashode istraživačkihprojekata (oko 95%), a razvojna na jedan infrastrukturni projekt u 2026. i 2027. godini (oko 5%). Rashodi na izvoru *581 Mehanizam za oporavak i otpornost* su planirani sukladno trenutno važećem Programskom ugovoru za razdoblje 2024.-2027. godine.

Aktivnost *A622152 Programsko financiranje javnih instituta – iz evidencijskih prih*oda odnosi se na sufinanciranje dijela rashoda planiranih u Programskom ugovoru i to iz vlastitih sredstava (izvora *31 Vlastita sredstva*).

Prihode na aktivnosti *A622153 Samostalna djelatnost javnih instituta - iz evidencijskih prihoda* ostvarivat ćemo uglavnom ugovaranjem projekata na tržištu (izvor *31 Vlastita sredstva*), od zakupa dijela zgrade Ekonomskog instituta, Zagreb (izvor *31 Vlastita sredstva*), te EU projekata (izvor 51). Prihode na izvorima *61 Donacije* i *52 Ostali prihodi* nismo planirali jer ih nemamo ugovorene.

Unutar aktivnosti *A622153 Samostalna djelatnost javnih instituta - iz evidencijskih prihoda* planirani rashodi odnose se u najvećoj mjeri na troškove ostvarenja projektnih aktivnosti, obrazovanje zaposlenika, financiranje odlazaka na znanstvene konferencije i službena putovanja, rashode za intelektualne usluge, rashode za plaće zaposlenika i ostale materijalne troškove. Iz vlastitih sredstava ulaže se u nabavu opreme te se podmiruju ostale obveze koje se ne financiraju iz sredstava državnog proračuna.

Planirani prihodi na izvoru 51 odnose se na procijenjene iznose priljeva novčanih sredstava iz Europske unije u periodu 2024. – 2026. godine sukladno dinamici ostvarivanja projekta *POLICY ANSWERS – Stvaranje politike I&R-a, provedba i podrška na zapadnom Balkanu* u kojem Ekonomski institut, Zagreb sudjeluje kao partner (Grant Agreement No.101058873 - POLICY ANSWERS – HORIZON – WIDERA 2021 ACCESS 06). Projekt ima za cilj nastaviti i povećati zajedničke napore Europske unije i zapadnog Balkana — Albanije, Bosne i Hercegovine, Kosova\*, Crne Gore, Sjeverne Makedonije i Srbije — za suradnju na području inovacija, istraživanja, obrazovanja, kulture, mladih i sporta. Rashodi na ovom projektu odnose se na troškove zaposlenih i troškove istraživanja, te se podmiruju infrastrukturni troškovi u visini dodijeljenih indirektnih troškova. Trajanje projekta je od 01.03.2022. do 28.02.2026. godine, a prihode ostvarujemo periodičnim uplatama direktno od koordinatora *Zentrum für Soziale Innovation* – ZSI. Rashodi su planirani sukladno predviđenoj provedbi. Ostali rashodi na izvoru 51 koji se ne odnose na projekt Policy Answers predstavljaju *overhead* od završenih EU projekata iz prethodnih godina.

Tijekom 2025. godine planiramo rashode na izvorima *61 Donacije* i *52 Ostali prihodi* koje ćemo podmiriti iz prijenosa neutrošenih sredstava iz prethodnih godina.

Aktivnost *A622120 Pravomoćne sudske presude* nismo uključiliu plan za sljedeće trogodišnje razdoblje. U prethodnim godinama ovi rashodi su se financiraliiz proračunskih sredstava putem refundacija. Sudske presude odnose se na neisplatu razlike plaća u razdoblju od prosinca 2015. godine do siječnja 2017. godine. Od 15 sudskih tužbi, na naplatu je stiglo 15 sudskih presuda koje su plaćene tijekom 2022., 2023. i 2024. godine, od kojih je 11 refundirano iz proračunskih sredstava. U 2022. godini je refundirano 11.278,36 EUR, a u 2023. godini 12.125,14 EUR. Za preostale 4 plaćene sudske presude očekujemo refundaciju u 2025. godini nakon što stignu sve potvrde o pravomoćnosti.

Razvojni smjer EIZ-a u razdoblju od 2025. do 2027. godine definiran je Strategijom razvoja EIZ-a za razdoblje 2022.-2031. Strategijom razvoja EIZ-a određene su njegovi misija i vizija, vrijednosti koje želi slijediti, kao i očekivane promjene u okruženju koje će utjecati na potrebe društva za ekonomskim istraživanjima. Misija je EIZ-a provoditi znanstvena i stručna ekonomska istraživanja s najvišim akademskim standardima čiji se rezultati objavljuju u publikacijama s međunarodnim odjekom i služe kao podloga za informiranu javnu raspravu o relevantnim društvenim pitanjima u Republici Hrvatskoj i šire. Vizija mu je u nadolazećem razdoblju postati priznato središte izvrsnosti u ekonomskim istraživanjima s akademskim standardima najboljih europskih istraživačkih institucija. Kako bi to postigao, u provedbi strategije, EIZ će se voditi sljedećim temeljnim vrijednostima: kvaliteta znanstvenog rada, neovisnost i nepristranost znanstvenog rada, relevantnost, etičnost, javnost rada te učinkovitost i racionalnost.

Strategijom razvoja EIZ-a za razdoblje 2022.-2031. (dalje u tekstu Strategija EIZ-a) definirano je pet strateških ciljeva:

1. ***Povećati broj kvalitetnih znanstvenih radova te njihovu vidljivost i internacionalizaciju***.
2. ***Intenzivirati rad na kompetitivnim projektima.***
3. ***Učvrstiti poziciju vodeće hrvatske znanstvene organizacije u polju ekonomije i postati europsko regionalno središte izvrsnosti u ekonomskim istraživanjima***.
4. ***Ojačati suradnju s gospodarskim okruženjem i nositeljima javnih politika u novim područjima istraživanja u skladu s Nacionalnim planom oporavka i otpornosti te općim ciljevima na razini Europske unije (promicanje ekonomske, društvene i teritorijalne kohezije u Uniji, jačanje ekonomske i društvene otpornosti, smanjivanje društvenih i ekonomskih učinaka krize te poticanje zelene i digitalne tranzicije).***
5. ***Unaprjeđivati stručna znanja i vještine djelatnika stručnih službi za poslovanje i pružanje adekvatne potpore znanstvenom i stručnom radu u digitalnom okružju.***

U razdoblju od 2025. do 2027. godine istraživački program EIZ-a provodit će se kroz četiri ključna područja istraživanja koja se poklapaju i s organizacijskom strukturom EIZ-a koja se odnosi na znanstvene odjele. To su: makroekonomija i međunarodna ekonomija, poslovna ekonomija i ekonomski sektori, regionalni razvoj i socijalna politika i tržište rada.

Nadalje, potkraj druge godine provedbe Strategije razvoja EIZ-a EIZ je s Ministarstvom znanosti, obrazovanja i mladih (dalje u tekstu: MZOM) potpisao Programski ugovor kojim se utvrđuje financiranje osnovne, razvojne i izvedbene proračunske komponente EIZ-a. Osnovna proračunska komponenta obuhvaća sredstva državnog proračuna Republike Hrvatske kojima se financiraju osnovne potrebe EIZ-a, dok razvojna proračunska komponenta obuhvaća sredstva iz državnog proračuna kojima se financira izgradnja nove i okrupnjavanje postojeće nastavne, znanstvene i umjetničke infrastrukture. Izvedbena komponenta sastoji se od provedbe izvedbenih aktivnosti: prijava i realizacija kompetitivnih projekata, internacionalizacija rezultata znanstvenih i umjetničkih projekata i programa, održavanje znanstvenih i stručnih skupova; provođenje programa kojima se jača društveni angažman javnog instituta te aktivnosti popularizacije znanosti. Najveći dio znanstvenoistraživačkog rada u nadolazećem razdoblju ostvarit će se uspješnom provedbom izvedbene komponente Programskog ugovora koji je EIZ potpisao s MZOM-om za razdoblje od 1. siječnja 2024. do 31. prosinca 2027.. U sklopu izvedbene komponente Programskog ugovora ugovorena su četiri znanstvenoistraživačka projekta: Je li makroekonomska konvergencija Hrvatske održiva? (JMKHO); Odrednice jačanja tehnologijskih sposobnosti različitih sektora (OTS); Izazovi lokalnog i regionalnog razvoja u Hrvatskoj (RELI2); Tržište rada i društveno blagostanje u uvjetima starenja stanovništva (TRADSTAR)).

Osim što će istraživači Ekonomskog instituta, Zagreb sudjelovati u istraživanju navedenih istraživačkih tema u razdoblju 2025.-2027., očekuje se da će napori istraživača biti usmjereni i na otvaranje novih istraživačkih pitanja i područja istraživanja.

Aktivnosti EIZ-a u razdoblju od 2025. do 2027. godine istovremeno su usmjerene ostvarenju ciljeva definiranih Strategijom razvoja EIZ-a i ostvarenju strateških ciljeva definiranih u sklopu ugovorene razvojne i izvedbene komponente Programskog ugovora EIZ-a za razdoblje od 2025. do 2027.

U sklopu ugovorene razvojne i izvedbene komponente Programskog ugovora EIZ-a za razdoblje od 2024. do 2027.(ujedno i razdoblje od 2025. do 2027. godine) definirana su tri strateška cilja:

***Strateški cilj 1.: Podizanje znanstvene izvrsnosti*** –podrazumijeva povećanje kvalitete i odjeka znanstvenih radova na razini javnog visokog učilišta, odnosno javnog znanstvenog instituta, povećanje obujma kompetitivnih nacionalnih i europskih znanstvenih projekata, povećanje izloženosti i vidljivosti znanstvenog rada javnog visokog učilišta na međunarodnoj razini i osiguranje preduvjeta i resursa potrebnih za provedbu izvrsne znanosti;

***Strateški cilj 2.: Jačanje suradnje s gospodarstvom te razvoj nacionalnog i regionalnog identiteta i kulture*** – podrazumijeva jačanje usmjerenja prema primijenjenim istraživanjima, poticanje upravljanja intelektualnim vlasništvom, komercijalizaciju znanstvenog rada i rezultata, prevladavanje jaza između istraživačkog i poslovnog sektora te provedbu aktivnosti koje doprinose razvoju nacionalnog i regionalnog identiteta i kulture;

***Strateško cilj 3. Jačanje društvene odgovornosti* –** podrazumijeva unaprjeđenje uključenosti javnog visokog učilišta, odnosno javnog znanstvenog instituta, u rješavanje društvenih izazova, uključujući teme od nacionalnog interesa, te podizanje razine ukupne učinkovitosti poslovanja javnog visokog učilišta, odnosno javnog znanstvenog instituta.

Ova tri strateška cilja velikim se dijelom, ako ne i u potpunosti, preklapaju s ciljevima definiranim Strategijom EIZ-a te posredno njihovo ostvarenje doprinosi ostvarenju pet ciljeva postavljenih Strategijom EIZ-a.

Prvi strateški cilj iz Strategije razvoja EIZ-a, ***Povećanje kvalitete znanstvenih radova te njihova vidljivost i internacionalizacija,*** planira se ostvariti provedbom niza mjera poput nagrađivanja znanstvenih radova objavljenih u znanstvenim časopisima s faktorom odjeka indeksiranim u bibliografskoj bazi WoSCC (SSCI, SCI-expanded, A&HCI), nagrađivanja najcitiranih znanstvenih radova (jednom u pet godina odnosno u godini okruglih godišnjica postojanja EIZ-a), financiranja troškova objave znanstvenog rada (eng. *publication fee*) u bibliografskoj bazi Web of Science Core Collection (WoSCC), uz uvjet da se časopis nalazi u prvom kvartilu (Q1) ili drugom kvartilu (Q2) predmetne kategorije u bazi Journal Citation Reports (JCR), lektoriranja radova objavljenih u *Radnim materijalima EIZ-a*, dodjele godišnjih novčanih sredstava za obrazovanje znanstvenika. Strateški cilj ***Povećanje kvalitete znanstvenih radova te njihova vidljivost i internacionalizacija*** ostvaruje se i provedbom mjera usmjerenih na ostvarenje ***Strateškog cilja 1*** definiranog u razvojnoj i izvedbenoj komponenti Programskog ugovora: ***Podizanje znanstvene izvrsnosti***. Ostvarenju ovog cilja pored već navedenih mjera koje doprinose i ostvarenju prvog cilja Strategije razvoja EIZ-a, doprinose i mjere poput ulaganja u znanstveno-istraživačku infrastrukturu (osiguravanje dostupnosti i iskoristivosti istraživačke opreme i učinkovitog upravljanja istraživačkom infrastrukturom i njenim razvojem do međunarodno kompetitivne razine), zapošljavanje vrsnih znanstvenika iz inozemstva, zapošljavanje asistenata i/ili doktoranda, mjere za poticanje politike otvorene znanosti. U okviru provedbe izvedbene komponente Programskog ugovora, koja se između ostalog sastoji i od već navedena četiri znanstvenoistraživačka projekta u razdoblju od 2025. do 2027., predviđene su objave 56 znanstvenih radova u SCOPUS i/ili WoS, A1 časopisima te međunarodno recenziranim zbornicima za društvene i humanističke znanosti kao i 30 sudjelovanja na međunarodnim znanstvenim konferencijama. Pored znanstvenih radova koji se planiraju napisati i objaviti u sklopu provedbe ugovorena četiri znanstvenoistraživačka projekta, Programskim ugovorom predviđeno je i da će se od 2025. do kraja 2027. godine objaviti još ukupno 34 znanstvena rada u SCOPUS i WoS, A1 časopisima te međunarodno recenziranim zbornicima za društvene i humanističke znanosti te umjetničko područje, tako da konačna ciljani broj objavljenih znanstvenih radova od 2025. do kraja 2027. iznosi 90.

Drugi strateški cilj postavljen Strategijom razvoja EIZ-a ***Intenziviranje rada na kompetitivnim projektima*** planira se ostvaritiosiguravanjem prijevoda i lekture te dokumentacije za prijavu znanstveno-kompetitivnih projekata, jačanjem međunarodne znanstvene suradnje i znanstvene aktivnosti, jačanjem ljudskih potencijala za znanstveni rad, jačanjem ljudskih potencijala stručnih službi, ulaganjem u znanstveno-istraživačku infrastrukturu (osiguravanje dostupnosti i iskoristivosti istraživačke opreme i učinkovitog upravljanja istraživačkom infrastrukturom i njenim razvojem do međunarodno kompetitivne razine), zapošljavanjem vrsnih znanstvenika iz inozemstva, zapošljavanjem asistenata i/ili doktoranda. Ovaj će se cilj ostvariti i provedbom aktivnosti i mjera usmjerenih na ostvarenje ***Strateškog cilja 1: Podizanje znanstvene izvrsnosti*** definiranog razvojnom i izvedbenom komponente Programskog ugovora. U sklopu tog strateškog cilja previđeno je povećanje broja uspješnih projektnih prijava na kompetitivne izvore financiranja (od čega: ERC, ostali međunarodni programi) kao i broja uspješnih projektnih prijava u suradnji s inozemnim partnerom. Predviđeno je da će od 2025. do 2027. godine biti ostvareno ukupno 8 uspješnih projektnih prijava na kompetitivne izvore financiranja i 7 projektnih prijava u suradnji s inozemnim partnerom. Također, je predviđeno da će od 2025. do 2027. godine biti provedene 3 mjere s ciljem poticanja i podržavanja politike otvorene znanosti (aktivnosti kao što su usvajanje smjernica za otvorenu znanost, organizacija edukativnih radionica o otvorenoj znanosti, razvoj otvorenih istraživačkih platformi ili alata, podrška istraživačima u dijeljenju podataka, te sudjelovanje u inicijativama koje promiču otvorenu znanost).

**Treći strateški cilj koji je određen** Strategijom razvoja EIZ-a je ***Učvrstiti poziciju vodeće hrvatske znanstvene organizacije u polju ekonomije i postati europsko regionalno središte izvrsnosti u ekonomskim istraživanjima*** ostvarit će se provedbom mjera poticaja suradnje s drugim znanstvenim organizacijama u polju ekonomije kao i provedbom mjera za poticanje mobilnosti istraživača, sudjelovanja istraživača na konferencijama i radionicama. Ostvarenju ovog cilja doprinose mjere usmjerene na ostvarenja sva tri strateška cilja definirana Programskim ugovorom EIZ-a. Predviđeno je da će od 2025. do 2027. godine biti uspostavljene 23 suradnje s inozemnim partnerima (suradnje koje se ubrajaju u ostvarenje pokazatelja uključuju barem jednog zaposlenika s javnog visokog učilišta, odnosno javnog znanstvenog instituta, i barem jednog zaposlenika angažiranog na javnom visokom učilištu, javnom znanstvenom institutu ili u poduzeću sa sjedištem izvan RH). Pojam suradnja može se, na primjer, odnositi na objavu najmanje pet zajedničkih publikacija, ugovoreni novi zajednički istraživačko-razvojni projekt, ili druge formalne sporazume i ugovore, memorandume o razumijevanju i druge oblike znanstvene suradnje koji uključuju javno visoko učilište, odnosno javni znanstveni institut, ili njihove zaposlenike.

Četvrti strateški cilj definiran Strategijom razvoja ***Ojačati suradnju s gospodarskim okruženjem i nositeljima javnih politika u novim područjima istraživanja u skladu s Nacionalnim planom oporavka i otpornosti te općim ciljevima na razini Europske unije (promicanje ekonomske, društvene i teritorijalne kohezije u Uniji, jačanje ekonomske i društvene otpornosti, smanjivanje društvenih i ekonomskih učinaka krize te poticanje zelene i digitalne tranzicije)*** ostvarit će sepoticanjem broja ugovorenih projekata u pružanju usluga gospodarskim i ostalim javnim subjektima. Ostvarenju ovog cilja doprinosi ostvarenje ***Strateškog cilja 3: Jačanje suradnje s gospodarstvom te razvoj nacionalnog i regionalnog identiteta i kulture* definiranog izvedbenom i razvojnom komponentnom Programskog ugovora**. Za ostvarenje ovog cilja predviđena je provedba mjera poput poticanja usmjerenja prema primijenjenim istraživanjima, poticanja upravljanja intelektualnim vlasništvom, poticanje komercijalizacije znanstvenog rada i rezultata, prevladavanje jaza između istraživačkog i poslovnog sektora te provedba aktivnosti koje doprinose razvoju nacionalnog i regionalnog identiteta. Predviđeno je da će od 2025. do 2027. godine biti ugovoreno ukupno 49 projekata za pružanje usluga gospodarstvu i javnim tijelima. Pokazatelj se odnosi na projekte, što može uključivati ugovorna istraživanja, izradu publikacija, analiza i studija, usluge pružene različitim privrednim i ostalim subjektima. Ovaj cilj ostvarit će se i provedbom mjera poticanja prijava na projekte u novim područjima istraživanja (energetska, digitalna i klimatska tranzicija), mjere poticanja obrazovanja i usavršavanja istraživača u novim područjima istraživanja, kao i mjere poticanja zaposlenika na njihovo uključivanje u kreiranje javnih politika.

Peti cilj definiran Strategijom razvoja ***Unaprjeđivati stručna znanja i vještine djelatnika stručnih službi za poslovanje i pružanje adekvatne potpore znanstvenom i stručnom radu u digitalnom okružju*** ostvarit će se mjerama poput poticanja djelatnika stručnih službi na dodatna usavršavanja, osobito u pogledu unaprjeđenja postojećih i stjecanja novih digitalnih kompetencija te mjera vezanih uz intenziviranje suradnje djelatnika stručnih službi i znanstvenika.

U sklopu razvojne i izvedbene komponente Programskog ugovora definiran je i ***Strateški cilj*** pod brojem **4**: ***Jačanje društvene odgovornosti***. Ostvarenje ovog cilja osigurat će se provedbom mjera kojima se potiče uključenost EIZ-a u rješavanje društvenih izazova, uključujući teme od nacionalnog interesa, te podizanje razine ukupne učinkovitosti poslovanja EIZ-a, mjera popularizacije znanosti koje se sastoje od aktivnosti poduzetih sa svrhom da se rezultati znanstvenih istraživanja ili znanstvene metode na popularan i razumljiv način približavaju osobama od najniže razine obrazovanja bez obzira na dobnu skupinu osoba, primjerice kroz serijske publikacije poput *Sektorskih analiza* ili radionica ekonomske tematike za studente. Ostvarenju ovog cilja posredno doprinosi i ostvarenje prva četiri strateška cilja iz Strategije razvoja EIZ-a. Predviđeno je da će od 2025. do 2027. godine biti realizirane ukupno 182 aktivnosti koje se odnose na popularizaciju znanosti i umjetnosti. Aktivnosti mogu uključivati dane otvorenih vrata, prezentacije znanstvenih projekata ili novih znanstvenih postignuća ili umjetničkih radova i instalacija, događanja namijenjena mladima s ciljem popularizacije znanosti ili umjetnosti, izložbe i sl. koje se odnose na dionike svih razina obrazovanja, od najniže razine i najranije dobi.

Za svaki od strateških ciljeva Programskog ugovora EIZ-a navedeni su pripadajući pokazatelji rezultata kojima se mjeri ostvarenje tih ciljeva. Ciljani brojevi predstavljaju totale za svaku godinu promatranog razdoblja, 2025., 2026. i 2027. S obzirom na to da Programski ugovor (Biblioteka ciljeva i pokazatelja) ciljane vrijednosti pokazatelja definira kumulativom za razdoblje 2024.-2027, te vrijednosti su za potrebe financijskog planiranja svedene na godišnje razine koristeći pretpostavku da će se u svakoj od godina plana (2024., 2025. i 2026.) ostvariti identična ciljana vrijednost pokazatelja.

|  |  |  |  |  |  |
| --- | --- | --- | --- | --- | --- |
| Strateški cilj /Pokazatelj rezultata | Definicija | Izvor podataka | Ciljana vrijednost za 2025. | Ciljana vrijednost za 2026. | Ciljana vrijednost za 2027. |
| *SC1/Broj objavljenih znanstvenih radova u*  *prvom kvartilu (Q1) u časopisima uvedenim*  *u bazu Web of Science* | *Ukupan broj objavljenih znanstvenih radova u promatranoj godini* | *Programski ugovor EIZ* | *30* | *30* | *30* |
| *SC1/Broj uspješnih projektnih prijava na kompetitivne izvore financiranja (od čega: ERC, ostali međunarodni programi)* | *Ukupan broj uspješnih projektnih prijava u promatranoj godini* | *Programski ugovor EIZ* | *3* | *3* | *3* |
| *SC1/Broj uspješnih projektnih prijava u suradnji s inozemnim partnerom* | *Ukupan broj uspješnih projektnih prijava u promatranoj godini* | *Programski ugovor EIZ* | *2* | *2* | *2* |
| *SC2/Broj ugovorenih projekata za pružanje usluga gospodarstvu i javnim tijelima u razvoju kulture i obrazovanja* | *Ukupan broj ugovorenih projekata u promatranoj godini* | *Programski ugovor EIZ* | *16* | *16* | *16* |
| *SC1/Broj suradnji s inozemnim partnerima* | *Ukupan broj suradnji ostvarenih u promatranoj godini* | *Programski ugovor EIZ* | *8* | *8* | *8* |
| *SC1/Broj provedenih mjera i uvedenih alata za poticanje politike otvorene znanosti* | *Ukupan broj provedenih mjera i uvedenih alata u promatranoj godini* | *Programski ugovor EIZ* | *1* | *1* | *1* |
| *SC4/Broj aktivnosti popularizacije znanosti i umjetnosti* | *Ukupan broj provedenih aktivnosti u promatranoj godini* | *Programski ugovor EIZ* | *61* | *61* | *61* |
| *SC1/Broj sudjelovanja na međunarodnim znanstvenim konferencijama* | *Ukupan broj provedenih aktivnosti u promatranoj godini* | *Programski ugovor EIZ* | *10* | *10* | *10* |
| *SC1 i SC4/Broj sudjelovanja na stručnim skupovima* | *Ukupan broj provedenih aktivnosti u promatranoj godini* | *Programski ugovor EIZ* | *2* | *2* | *2* |

Unutar navedenih pokazatelja te njihovih kumulativno prikazanih ciljanih vrijednosti, nalazi se i dio rezultata koji će se direktno i indirektno ostvariti provedbom ranije navedena četiri znanstvenoistraživačka projekta. Direktan dio odnosi se na ostvarivanje rezultata povezanih s objavom znanstvenih radova te popularizacijom znanosti i umjetnosti kroz organizaciju radionica, okruglih stolova, skupova i sl. unutar projekata čime se jasno adresiraju strateški ciljevi, a indirektan se dio odnosi na planirane projektne pokazatelje koji će doprinijeti strateškim ciljevima kroz primjerice povećanje kompetencija kroz aktivnosti usavršavanja, povećanje kvalitete znanstvenih radova kroz sudjelovanje na međunarodnim znanstvenim konferencijama, što će zajednički doprinijeti broju objavljenih znanstvenih radova te strateškom cilju podizanja znanstvene izvrsnosti. Planirane projektne suradnje kao i diseminacijske aktivnosti, doprinijet će indirektno i strateškim ciljevima koji se odnose na jačanje suradnje s gospodarstvom te razvoj nacionalnog i regionalnog identiteta i kulture (SC3) te jačanje društvene odgovornosti (SC4).